კატალანის წმინდა ხარების ეკლესია

კატალანის წმინდა ხარების ეკლესია (იტალ. Chiesa della Santissima Annunziata dei Catalani) — ეკლესია მესინაში, სიცილიაში, იტალიაში. ნორმანული არქიტექტურის ნიმუში სიცილიაში. ეკლესია XII საუკუნით თარიღდება, როდესაც სიცილია ნორმანთა მმართველობის ქვეშ იმყოფებოდა. ნეპტუნისადმი მიძღვნილი ძველი ტაძრის ნანგრევებზე აგებული ეს ნაგებობა სიცილიური ნორმანული არქიტექტურის ბრწყინვალე ნიმუშია, სადაც სხვადასხვა კულტურული ელემენტია შერწყმული. ეკლესიაში აშკარად იგრძნობა არაბული და ბიზანტიური არქიტექტურის გავლენა, ასევე გვხვდება ძველი რომაული ელემენტებიც. განსაკუთრებით კარგადაა შემონახული მისი აფსიდი. თავდაპირველად იგი ცნობილი იყო როგორც „კასტელამარეს ხარება“, რადგან ახლოს მდებარეობდა ამავე სახელწოდების შუა საუკუნეების ციხესიმაგრესთან, რომელიც პორტის შესასვლელსა და გემთსაშენს იცავდა. მისი ამჟამინდელი სახელწოდება მომდინარეობს კატალონიელი ვაჭრებისგან, რომლებიც მესინაში XVI საუკუნეში დამკვიდრდნენ. ეს არის ერთ-ერთი იმ მცირერიცხოვან ნაგებობათაგანი, რომელიც გადაურჩა 1908 წლის კატასტროფულ მიწისძვრას, რომელმაც მესინის უდიდესი ნაწილი გაანადგურა. მიწისძვრის შედეგად, ეკლესია აღდგენილი ქუჩის დონიდან 3 მეტრით დაბლა აღმოჩნდა. გალერეა რესურსები ინტერნეტში სქოლიო